
[bookmark: _GoBack]“Gwerthusiad beirniadol a nodi’r camau addysgu a dysgu nesaf sy’n canolbwyntio ar astudiaeth achos dysgwr unigol neu grŵp o ddysgwyr, sy’n seiliedig ar ddigwyddiad beirniadol a arsylwyd.”

	Bwriad y traethawd yw cyflwyno gwerthusiad beirniadol a nodi’r camau dysgu sydd wedi ymddangos wrth arsylwi grŵp o ddysgwyr yn ystod cyfnod profi mewn ysgol uwchradd yng ngorllewin Cymru. Bydd y traethawd yn adfyfyrio ar achos critigol yn yr ystafell ddosbarth, ac yn cysylltu’r achosiad â theorïau a llenyddiaeth berthnasol i ddeall effaith addysgeg ar y disgyblion. Mae achosiad critigol yn cael ei ddiffinio fel digwyddiad sy’n arddangos ymddygiad penodol gan y disgyblion, neu yn arddangos ymddygiad dysgu penodol y staff dysgu gan Cohen et al., (2007). Gall nifer o achosion yn yr ystafell ddosbarth cael eu defnyddio fel achosion critigol, yn enwedig achosion sy’n digwydd mwy nag unwaith mewn ystafell ddosbarth. Fel canlyniad, mae’n bwysig i adfyfyrio ar yr hyn arsylwyd yn yr ystafell ddosbarth er mwyn deall y ffordd mae’r achosion hyn yn effeithio ar ddysgu’r disgyblion fel ffordd o wella’r addysgeg yn yr ystafell ddosbarth. Rhaid cofio bod cyfyngiadau COVID-19 wedi effeithio ar y broes arsylwi, yn enwedig wrth ystyried bod angen parchu rheolau pellter cymdeithasol yn yr ysgol. 
	Cafodd grŵp o ddisgyblion blwyddyn 7 mewn ysgol uwchradd wledig yng ngorllewin Cymru eu harsylwi. Mae’r ysgol yn gweithredu yn ddwyieithog ar gyfer plant rhwng yr oedran dysgu 11 i 18 oed, gyda’r ysgol yn derbyn disgyblion o ystod lawn o allu (Estyn, 2016). Yn gryno, mae mwyafrif o’r disgyblion yn dod o gartrefi di-gymraeg, gyda phob disgybl yn derbyn eu haddysg trwy gyfrwng y Gymraeg, a bron pob disgybl yn siarad Cymraeg rhugl (Estyn, 2016). Roedd y grŵp dysgu blwyddyn 7 yn ddosbarth cymysg o ran gallu, gyda’r dosbarth yn cynnwys nifer gweddol gyfartal o fechgyn a merched. Oherwydd cyfyngiadau COVID-19 nid oedd y disgyblion yn symud dosbarthiadau o gwmpas yr ysgol. Yn hytrach roedd y staff dysgu yn symud dosbarthiadau at y disgyblion fel ffordd o leihau faint o deithio oedd yn digwydd yn yr ysgol. Yn ogystal, roedd strwythur y dydd wedi cael ei effeithio gan COVID-19 gydag amserau egwyl a chinio yn digwydd yng nghanol gwersi, ac fel canlyniad yn effeithio yn fawr ar ymddygiad a’r ffordd oedd y disgyblion yn canolbwyntio. 
	Yn seiliedig ar ganllawiau BERA bydd y wybodaeth yn y traethawd yn cael ei drin a thrafod mewn ffordd anhysbys i warchod preifatrwydd a diogelwch yr unigolion cafodd eu harsylwi (BERA, 2018). Fel canlyniad ni fydd enwau disgyblion, athrawon na’r ysgol yn cael eu defnyddio yn y traethawd. Yn ogystal ni fydd yr unigolion yn y traethawd yn dioddef o ragfarn yn ôl oedran, rhywioldeb,  ethnigrwydd, anabledd, cenedligrwydd, hunaniaeth ddiwylliannol, ffydd neu unrhyw nodwedd arwyddocaol arall (BERA, 2018). 
	Yn ystod gwers cerddoriaeth blwyddyn 7 cododd achosiad lle gwelwyd tystiolaeth o ddisgybl Mwy Abl a Thalentog (MAT). Yn y wers roedd disgybl yn dangos gwybodaeth a dealltwriaeth eang o’r pwnc oedd yn cael ei drafod, sef adnabod a darllen symbolau cerddorol. Roedd y disgybl yn cwblhau tasgau’r wers ymhell cyn y disgyblion eraill, ac yn ateb cwestiynau ar lafar mewn modd estynedig wrth ddefnyddio enghreifftiau personol yn yr atebion. Er bod yr athrawes wedi cydnabod bod y disgybl yn arddangos dealltwriaeth gadarn o’r maes drwy ymateb ar lafar i’r disgybl, doedd dim cefnogaeth estynedig yn cael ei roi i’r disgybl mewn ffordd o waith estynedig. Fel canlyniad dechreuodd y disgybl aflonyddu gan siarad â gweddill y disgyblion, arddangos yr emosiwn o ddiflastod, ac fel canlyniad tarfu ar ddysgu gweddill y dosbarth. Er nad oedd y tarfu ar raddfa fawr, roedd yn amlwg fel arsylwr bod y disgybl yn amharu ar ddysgu gweddill y disgyblion, yn enwedig wrth ystyried bod gweddill y dosbarth heb orffen y brif dasg.   
	Yn ôl adroddiad Estyn mae ystafelloedd dosbarth yn cael eu harsylwi am nifer o resymau ond yn benodol ‘mae arsylwi ystafelloedd dosbarth yn rhoi tystiolaeth uniongyrchol i arweinwyr ysgol am ansawdd yr addysgu...’ (Estyn, 2014). Grwpiau Estyn dibenion arsylwi mewn i dri grŵp sef; arsylwi dysgu sy’n cynnwys unigolion neu grŵp o ddysgwyr, arsylwi datblygiad proffesiynol, a monitro ansawdd yr addysgu (Estyn, 2014). Ar gyfer yr ymchwiliad hwn, defnyddiwyd dull anghyfranogol i arsylwi’r dosbarth heb amharu ar y dysgu (Cohen et al., 2007). Disgrifia Cohen et al., (2007) achosion critigol fel achosiad penodol byddai’n newid neu’n effeithio ar y dysgu. Nodai Tripp (1993, t.25) achosiad critigol fel achosiad sy’n digwydd yn yr ystafell ddosbarth ac yn cael ei droi yn achosion critigol yn dilyn cyfnod o adfyfyrio a dadansoddi. Nodai Joshi (2018) achosiad critigol fel digwyddiad byddai’n achosi problem neu her yn y wers, ac fel canlyniad yn effeithio ar batrwm dysgu. Ystyrir nifer o ymchwilwyr achosion critigol fel digwyddiad o fewn y dosbarth sy’n cael eu hadfyfyrio mewn cyd-destun penodol ar ôl edrych ar y gwaith ymchwil o gwmpas y pwnc. 
	Mae gan arsylwi sawl mantais, yn enwedig fel ffordd o fonitro’r ystafell ddosbarth am gyfnod penodol a deall sut mae digwyddiadau yn datblygu dros gyfnod o amser wrth roi cyfle i’r arsylwyr i ddatblygu dealltwriaeth holistig o’r sefyllfa Morrison (1993, t.88). Nodai Moule a Goodman (2009) bod arsylwi yn fanteisiol er mwyn deall digwyddiadau sy’n digwydd mewn amser go iawn mewn sefyllfa naturiol. Er hyn, gall problemau codi yn enwedig os yw’r dosbarth yn ymwybodol eu bod yn cael eu harsylwi gyda Kumar (2011) yn disgrifio’r effaith lle mae disgyblion yn newid eu hymddygiad yn effaith ‘Hawthorne effect’. Awgrymai Sideridis (1998) bod problemau o ran gogwydd neu duedd tuag at sefyllfa benodol a phresenoldeb yr unigolyn sy’n arsylwi sydd yn gallu cael effaith ar ymateb y disgyblion yn y dosbarth. Ar drywydd gwahanol, nodai Cohen et al., (2007) bod problemau yn gallu codi wrth ddefnyddio dull arsylwi anghyfranogol wrth awgrymu bod diffyg cyswllt gyda’r disgyblion yn gwneud hi’n anodd deall safbwynt cyflawn y disgyblion. Awgrymai van Lier (1997), techneg ecolegol o arsylwi gwersi sy’n ystyried ffactorau ehangach tu allan i'r ystafell ddosbarth fel datblygiad yr unigolyn yn yr ysgol ac yn y cartref. 
	Fel rhan o gwricwlwm newydd Cymru fydd yn weithredol o 2022, awgrymodd yr Athro Donaldson i’r cwricwlwm cylchdroi o gwmpas pedwar diben, fel sail ar gyfer y dysgu ac asesu. Mae'r rhain yn cynnwys; creu dysgwyr uchelgeisiol, cyfranwyr mentrus a chreadigol, dinasyddion egwyddorol, ac unigolion iach (Cwricwlwm i Gymru, 2015). Wrth gysylltu’r achosiad critigol yn y traethawd at y pedwar diben, gellir awgrymu bod disgyblion MAT yn dod o dan y diben creu dysgwyr uchelgeisiol a galluog. Yn ôl yr athro Donaldson, mae hyn yn cynnwys amrywiaeth o bwyntiau, gan gynnwys creu dysgwyr sy’n ‘gosod safonau uchel’ yn gallu ‘datrys problemau’ yn ‘gallu egluro’r syniadau a chysyniadau’ ac yn gallu ‘ymchwilio ac yn gwerthuso eu canfyddiadau’n feirniadol’, ar draws y cwricwlwm (Cwricwlwm i Gymru, 2015, t.8). Gellir awgrymu yn gryf bod y diben hwn yn ffordd o hybu ac annog disgyblion MAT i ddatblygu ac ehangu eu dealltwriaeth a’u sgiliau, a pharhau gyda’r daith dysgu ar ôl gorffen yn yr ysgol. Yn ogystal, mae’n annog holl ddisgyblion yn yr ysgol i gyrraedd y safonau uchel hyn. Wrth edrych yn ehangach ar y pedwar diben gwelwn fod achos critigol o ddisgybl MAT yn cysylltu’n gyson â’r dibenion eraill fel eu hannog i fod yn gyfranwyr mentrus a chreadigol mewn sawl maes gwahanol gyda’r disgybl MAT yn rhagori yn y maes Celfyddydau Mynegiannol. Er bod yr achosiad critigol yn ffitio yn dda mewn i’r pedwar diben, gan fod yr achosiad critigol yn canolbwyntio ar ddealltwriaeth benodol oedd un disgybl yn adrodd yn ôl i’r athrawes, mae’n anodd deall y ffordd byddai’r disgybl yn ymateb i ddibenion fel creu dinasyddion egwyddorol. Gan fod y wers ddim wedi rhoi’r cyfle i’r disgybl ehangu ar sgiliau fel dadansoddi gwybodaeth mewn modd critigol a beirniadol, mae’n anodd deall hyn. Gwelir hyn fel anfantais o’r achosiad critigol, gan ei fod yn canolbwyntio ar un achosiad ac felly ddim yn dangos y ffordd mae’r disgybl yn ymateb ar draws y cwricwlwm. Fel canlyniad, gellir awgrymu bod cyflawni’r pedwar diben mewn un wers yn dasg anodd a heriol i ysgolion. Rhaid cofio bod y wers yn defnyddio cynnwys o’r hen gwricwlwm ac felly yn wers drom o ran y wybodaeth sydd angen i’r disgyblion ddysgu. Yn ogystal, roedd cyfyngiadau COVID-19 yn rhwystro nifer o weithgareddau yn y dosbarth, yn enwedig gweithgareddau byddai’n targedu dibenion lle byddai’r disgyblion yn gweithio gyda’i gilydd mewn modd critigol i gyflwyno gwybodaeth. 
	Edrychir y rhan nesaf o’r traethawd ar yr amrywiaeth o lenyddiaeth a theorïau sy’n bodoli o gwmpas yr achosiad critigol, wrth ganolbwyntio ar ddisgyblion mwy abl a thalentog (MAT), gwahaniaethu ac ymddygiad yn yr ystafell ddosbarth. 
	Yn yr ysgol roedd y dechneg o wahaniaethu yn cael ei ddefnyddio er mwyn ymateb i holl anghenion y disgyblion. O bersbectif athrawon, awgrymai Hallinan (1994) a Rosenbaum (1999) bod gwahaniaethu yn ffordd i’r athrawon ymateb i’r amrywiaeth o heriau dysgu sy’n codi wrth addysgu grwpiau mawr a chymysg. Disgrifia Matt Bromley (2019) gwahaniaethiadau fel ‘…the guise of teaching to the middle and scaffolding for lower performing pupils while stretching and challenging higher performing ones…’. Nodai Deunk et al.,(2018) gwahaniaethu fel cyfuniad o fonitro cynnydd ac addasu i anghenion y disgyblion er mwyn cyrraedd y nodau ac amcanion dysgu. Er bod nifer o ymchwilwyr yn gytûn o ran y diffiniad o wahaniaethu, wrth ymchwilio ym mhellach i’r maes, daw’n amlwg bod anghytuno yn bodoli o ran ei fuddion. Awgryma Hallinan (1992) bod gwahaniaethu yn cael effaith positif ar y disgyblion wrth amlygu disgyblion i amrywiaeth o gyfleoedd i gymharu ag ysgolion sydd ddim yn dilyn system o wahaniaethu. Wrth ystyried ffactorau fel diddordebau, talentau a gallu mae gwahaniaethu yn caniatáu i ddysgwyr ennill diddordeb yn y broses dysgu, ac fel canlyniad cyrraedd targedau uchel (Snow, 1989, t.13-59). Awgrymai Tomlinson (2014) bod gwahaniaethu yn fanteisiol ar gyfer disgyblion, yn enwedig wrth ystyried bod gwahaniaethu yn aml yn ystyried diddordebau’r disgyblion. Ar hyd yr un trywydd awgrymai ymchwil Deunk et al., (2018) bod gwahaniaethu ar ben ei hun ddim yn ddigon, a bod angen i athrawon sicrhau bod y gwaith yn berthnasol ar gyfer y disgyblion, wrth ystyried diddordebau’r dysgwyr.  
	Ar y llaw arall, gwelwn astudiaeth gan Eccles a Roeser (2011) yn awgrymu bod gwahaniaethu mewn i grwpiau tebyg, yn hytrach na rhai cymysg yn caniatáu i’r athrawon addysgu’r disgyblion ar y lefel perthnasol wrth deilwra’r gwaith i’w anghenion. Gwelwn Domina et al., (2019) yn cytuno â’r dehongliad hyn, wrth ddadlau bod dosbarthu disgyblion mewn i grwpiau yn ôl eu sgiliau homogenaidd yn caniatáu athrawon i dargedu'r wers yn benodol ar gyfer anghenion y dysgwyr, boed yn ddysgwyr uchel neu isel o ran gallu. 
Rhaid awgrymu bod theorïau sy’n awgrymu hyn yn anwybyddu theori Vygotsky (1979), lle mae’r broses o ddysgu yn un cymdeithasol a’r fantais ar gyfer disgyblion mwy talentog yn helpu disgyblion llai talentog i ddeall y gwaith. Gellir defnyddio’r Parth Datblygiadol Procsimol (Vygotsky 1979), i ddeall y ffordd mae disgyblion MAT yn gallu helpu i sgaffaldu disgyblion llai galluog, wrth ymestyn eu dealltwriaeth bersonol, ac fel canlyniad yn helpu i ddatblygu dealltwriaeth y dosbarth cyfan. Gwelir sawl astudiaeth gan gynnwys Domina et al., (2019) yn ystyried effaith cyd-ddysgu gan ddisgyblion fel strategaeth i gau’r bwlch dysgu mewn gwersi lle mae disgyblion llai galluog yn dysgu wrth ddisgyblion mwy galluog. Cytunai Zimmer (2000) wrth awgrymu bod ‘peer effect’ yn hybu dysgu mewn ffordd fwy naturiol. Mewn astudiaeth arall awgrymai Zimmer (2003) bod prinder cyd-ddysgu yn effeithio yn fwyaf ar ddisgyblion mewn grwpiau dysgu isel a chymedrol yn hytrach na disgyblion sydd â gallu uchel. Awgrymai Carbonaro (2005) bod disgyblion sydd mewn dosbarthiadau uchel o ran gallu yn cael fwy o sylw, ac felly yn datblygu eu dealltwriaeth yn well i gymharu gyda dosbarthiadau is o ran gallu. Fel canlyniad mae tystiolaeth gref yn bodoli o ran cyflwyno cwricwlwm cynhwysol sy’n darparu ar gyfer anghenion pob disgybl o fewn yr ystafell ddosbarth. 
	Yn ôl Estyn mae tua 20% o ddisgyblion mewn ysgolion Cymru yn cael eu hadnabod fel dysgwyr ‘Mwy Abl a Thalentog’, gyda 2% yn ‘ddysgwyr Eithriadol o Alluog’ (Estyn, 2018). Golygai hyn bod angen cyfleoedd eang ar y disgyblion hyn er mwyn datblygu eu galluoedd ar draws sawl maes gwahanol yn academaidd, ymarferol neu yn greadigol (Estyn,2018). Er hyn, mae sawl ymchwilydd gan gynnwys Coleman (2004) a Sternberg a Davidson (2005) yn awgrymu bod adnabod unigolion fel rhai talentog yn dasg anodd yn enwedig ymysg yr ifanc o ganlyniad i lefelau datblygu amrywiol mewn plant. Gellir gweld hyn gyda theori datblygiad Bruner (1960) lle mae’n awgrymu bod ffordd o ddysgu rhai athrawon yn gallu dal datblygiad disgyblion yn ôl os yw’r athro ddim yn credu bod y disgybl yn barod i symud ymlaen i waith mwy heriol. O fewn ysgolion awgrymai Koshy a Robinson (2006) bod disgyblion ifanc MAT yn fwy tebygol o dderbyn dim sylw ar gyfer eu hanghenion. Awgrymai Koshy a Pascal (2011) bod nifer o athrawon ddim yn ystyried disgyblion MAT fel unigolion sydd ag anghenion arbennig, ac fel canlyniad ddim yn cynnig gwaith perthnasol ar gyfer y disgyblion. Nodai Koshy a Pascal (2011) ei fod yn bwysig deall bod disgyblion MAT yn datblygu proses gwybodaeth yn gyflymach na disgyblion eraill, ac fel canlyniad ddim yn dilyn y model Piaget o ddysgu, lle mae plant yn mynd trwy bedwar cam gwybyddol o ddatblygiad (Piaget, 1936). Ar lefel cyffredinol awgrymai Cathcart (2018) bod angen sicrhau diffiniad clir o ddisgyblion MAT fel ffordd o sicrhau addysg o ansawdd uchel, yn enwedig er mwyn sicrhau bod y dysgwyr yng nghanol y profiad dysgu. Gwelir y farn hon yn cael ei gefnogi mewn ymchwil gan Sternberg a Davidson (2005) sy’n awgrymu bod ffactorau amgylcheddol a chyd-destun yn ffactorau allweddol sy’n effeithio ar y ffordd mae unigolion yn datblygu i fod yn ddisgyblion MAT, a heb y gefnogaeth iawn ni fyddai gan y disgyblion hyn y cyfle i ddatblygu fel disgyblion MAT. Er hyn, nid yn unig mewn meysydd academaidd mae disgyblion MAT yn bodoli, gyda gwaith ymchwil Bloom (1985) yn canolbwyntio yn uniongyrchol ar dalentau disgyblion mewn meysydd fel chwaraeon a cherddoriaeth wrth awgrymu ei fod yn allweddol adnabod disgyblion MAT yn gynnar. Awgrymir yr astudiaeth bod anogaeth unigolion fel rhieni ac athrawon yn ffactor allweddol er mwyn sicrhau bod disgyblion MAT yn cyrraedd eu potensial llawn. Er ei fod yn anodd diffinio disgyblion MAT, mai model Gagné (1985) yn ymgeisio i wneud hyn, gyda’r model yn gwahaniaethu rhwng talent fel potensial a thalent fel cyflwyniad uchel, gyda Gagné (1985) yn adnabod bod sawl unigolyn yn dod o dan y categori MAT, ond oherwydd diffyg cefnogaeth ddim yn cyrraedd y lefelau uchel o ddysgu.  
	Gallwn greu cysylltiad rhwng disgyblion MAT a gwahaniaethu yn yr ystafell ddosbarth. Yn aml mae anghenion disgyblion MAT yn ddibynnol iawn ar yr adnoddau a’r strategaethau mewn ysgolion, gyda Wallace a Donnelly (2004) yn awgrymu bod cyfuniad o ffactorau gan gynnwys arbenigedd y staff a’r gymuned ehangach yn effeithio ar gefnogaeth disgyblion MAT. Mewn ymchwil gan Hulme et al., (2020) mae’n annog bod ysgolion yn cefnogi disgyblion MAT, wrth sicrhau bod disgyblion MAT hŷn yn annog disgyblion MAT ifanc i gyrraedd eu potensial llawn.  
	Mewn ysgolion mae sicrhau ymddygiad da yn yr ystafell ddosbarth yn allweddol er mwyn hybu amgylchedd ar gyfer dysgu. Disgrifiai Slavin (2009)disgyblaeth dda o fewn yr ystafell ddosbarth fel cam allweddol er mwyn ymateb i broblemau a sicrhau eu bod ddim yn ail-godi. O’r achosiad critigol ymddangosodd yr emosiwn o ddiflastod gyda’r disgybl, ar ôl gorffen tasgau’r wers. Yn ôl ymchwil gan Larson a Richards (1991) mae diflastod yn emosiwn mae 32% o ddisgyblion yn teimlo, ac fel canlyniad yn effeithio ar eu dysgu, ac yn ehangach disgyblion eraill. Disgrifia Acee et al., (2010) bod diflastod yn emosiwn sy’n ddibynnol ar y sefyllfa, gyda Macklem (2015, tt.1-10) yn nodi bod diflastod yn datblygu mewn sefyllfaoedd lle mae prinder gweithgareddau ar gael i’r disgyblion. Parhau mae Macklem (2015) ar hyd y trywydd hwn wrth awgrymu bod ymchwilwyr addysgiadol heb roi llawer o sylw i effaith emosiynau ar ddysgu wrth awgrymu bod diflastod yn cael effaith mawr ar gymhelliant a dysgu disgyblion. Mewn ymchwil gan Daniels a Tze (2014), maent yn awgrymu bod diflastod yn cael yr un effaith negyddol ar addysg disgyblion a gorbryder. Mae sawl ymchwilydd wedi cysylltu diflastod gydag iechyd meddwl ehangach fel iselder a straen, problemau gydag alcohol neu gyffuriau (Daschmann et al., 2011). Er hyn, mae nifer o ymchwilwyr addysgiadol yn cysylltu diflastod gyda disgyblion sydd ag Anghenion Dysgu Ychwanegol (ADY), fel Todman (2003) sy’n disgrifio diflastod fel problem anhwylder seicotig, gyda McKinney et al., (2013), yn cysylltu diflastod gyda ADHD. Er bod yr astudiaethau hyn yn rhai manwl, maent yn canolbwyntio ar ddisgyblion ADY, wrth anwybyddu ffactorau fel diffyg gweithgareddau ar gyfer y disgyblion yn yr ystafell ddosbarth. 
	Ar drywydd gwahanol i nifer o ymchwilwyr, mae Westgate (2020) yn awgrymu bod diflastod yn yr ystafell ddosbarth yn arwydd bod y disgyblion ddim yn ymgysylltu gyda’r gwaith. Yn ei hymchwil, awgrymau Westgate (2020) nifer o strategaethau y gellir defnyddio fel ffordd o leihau’r emosiwn o ddiflastod, yn enwedig mewn disgyblion sydd heb ADY. Un o’r strategaethau yw newid y ffordd mae’r dasg yn cael ei gyflwyno, mewn ymgais i wneud y gwaith yn fwy perthnasol ar gyfer y disgyblion. Yn aml, byddai hyn yn golygu newid strwythur y dasg ar gyfer pob disgybl neu ddosbarth, gyda Westgate (2020) yn awgrymu bod y strategaeth yn un llwyddiannus fel ffordd o ennill diddordeb y disgyblion. Awgryma Wilson (2011) strategaethau tebyg, wrth awgrymu fframio’r gwaith yn y dosbarth fel nod hir dymor sy’n berthnasol naill ai i’r disgybl neu i’r dosbarth cyfan. Gellir cysylltu’r strategaeth hyn gyda gwahaniaethu o fewn y dosbarth, fel techneg o sicrhau bod anghenion disgyblion MAT yn cael eu cyrraedd, ond hefyd fel ffordd o sicrhau bod problemau ehangach o ran ymddygiad ddim yn codi. 
	 Wrth adfyfyrio’r achosiad critigol ac ymchwilio theorïau gwahanol, mae’n amlwg bod sawl strategaeth posib y gellir cael eu defnyddio er mwyn cefnogi disgyblion MAT. O’r ymchwil, gellir awgrymu bod gwahaniaethu yn yr ystafell ddosbarth yn gam pwysig fel ffordd o ymateb i anghenion disgyblion MAT, er mwyn eu herio a datblygu eu dysgu, ond hefyd fel ffordd o gadw eu diddordeb yn y gwersi. Er bod gwahaniaethu yn ddull sy’n targedu holl ddisgyblion, mae’n dechneg allweddol er mwyn targedu disgyblion MAT mewn dosbarthiadau cymysg. O ganlyniad i gyfyngiadau COVID-19, mae mwy o ysgolion yn gorfod defnyddio dosbarthiadau cymysg fel ffordd o leihau faint o deithio yn yr ysgol. Fel canlyniad byddai diffiniad Bromley (2019), bod gwahaniaethu yn ffordd o ymestyn y disgyblion mwyaf abl a thalentog ond hefyd sgaffaldau gweddill y dosbarth yn ddull fwyfwy perthnasol dros y flwyddyn academaidd nesaf. I raddau mae’n bosib dadlau y byddai gwahaniaethu perthnasol a chynnig gwaith estynedig ar gyfer y disgybl MAT wedi datrys y broblem o ddiflastod yn yr ystafell ddosbarth. Er hyn, gall problemau ehangach wedi codi yn enwedig os byddai’r disgybl yn gweld y gwaith ychwanegol fel cosb yn hytrach na thechneg i’w ymestyn yn academaidd. Yn ogystal, o edrych ar waith ymchwil o ran diflastod, gellir awgrymu bod ffactorau ehangach yn gallu effeithio ar y ffordd mae disgyblion yn ymateb i wersi yn yr ysgol gyda Daschmann et al. (2011) yn nodi bod diflastod yn codi o ganlyniad i ffactorau fel iechyd meddwl. Er hyn, teimlaf mai ymchwil Macklem (2015) a Westgate (2020), sy’n fwyaf addas ar gyfer yr achosiad critigol arsylwyd, yn enwedig wrth ystyried bod y ddau yn awgrymu bod diflastod yn datblygu o ganlyniad i brinder gweithgaredd yn yr ystafell ddosbarth, yn enwedig wrth ystyried bod y disgybl wedi gorffen y gwaith ymhell o flaen gweddill y dosbarth. 
	Cam arall byddai wedi gallu bod yn fanteisiol er mwyn cynnal diddordeb y disgybl MAT byddai annog y disgybl i helpu gweddill y dosbarth i gwblhau’r dasg, wrth hybu cyd-ddysgu yn y dosbarth. Byddai hyn yn cyd-fynd â theori dysgu adeiladol Vygotsky (1979) lle byddai’r disgyblion yn manteisio ar adeiladu gwybodaeth mewn modd cymdeithasol gyda’i gilydd. Byddai hyn yn caniatáu i’r disgyblion symud i ffwrdd o theori dysgu Piaget (1936) lle mae’r dysgu yn digwydd mewn modd cadarn ac unigol, gan symud at ddysgu’n gymdeithasol wrth gyflawni a chyrraedd nodau’r pedwar diben y cwricwlwm newydd. Er hyn, rhaid cofio bod y wers wedi ei chynnal yn ystod cyfyngiadau COVID-19, ac felly roedd y disgyblion yn cael eu hannog i beidio symud a chyd-weithio gyda disgyblion eraill oherwydd y risg o ledaenu’r firws. 
	Llwybr arall byddai angen ystyried yw’r emosiwn o ddiflastod oedd y disgybl MAT yn arddangos ar ôl gorffen y gwaith. Er y gellir awgrymu bod yr emosiwn hwn wedi ymddangos oherwydd diffyg gweithgareddau i wneud yn yr ystafell ddosbarth, mae’n bosib bod problemau ehangach yn bodoli o ran iechyd a lles neu ADY y disgybl. Er hyn, byddai diagnosis ADY yn rhywbeth allanol o’r wers, ac fel canlyniad byddai’n anodd iawn i’r athrawes gwahaniaethu heb ddatganiad penodol. Fel awgrymai ymchwil gan McKinney, Canu a Schneider (2013) bod diflastod yn codi o ddiffyg cefnogaeth o ran ADY , ond gellir awgrymu mai datrysiad hirdymor byddai hyn. Gellir plethu hyn mewn i’r diffyg cefnogaeth ar gyfer disgyblion MAT mewn meysydd creadigol fel cerddoriaeth, gyda NACE yng Nghymru yn elusen arbenigol fel ffordd o annog a chefnogi disgyblion MAT yng Nghymru trwy bolisïau a chefnogaeth ar gyfer ysgolion (NACE Cymru). Mewn gwirionedd byddai’r systemau cefnogaeth sy’n bodoli o amgylch y plentyn hefyd yn effeithio ar ddatblygiad a’r ffordd mae’r disgybl yn dysgu. Wrth ddilyn theori Bronfenbrenner (1979) ar ddatblygiad ecolegol plant, gellir awgrymu o’r achosiad critigol bod angen mwy o gefnogaeth o’r mesosystem ar gyfer y disgybl, byddai yn yr hirdymor yn helpu datblygiad y disgybl yn yr ystafell ddosbarth. Er hyn o’r achosiad critigol mae’n amhosib deall sefyllfa gartrefol a systemau cefnogaeth ehangach y disgybl tu allan i’r ysgol. 
	Wrth adfyfyrio’r achosiad critigol mae’n bwysig cofio defnyddio model beirniadol Brookfield (1998) fel ffordd o edrych ar yr achosiad critigol o sawl persbectif gwahanol. Trwy ymchwilio mewn i lenyddiaeth berthnasol, rwy wedi ystyried yr achosiad critigol trwy ffrâm lenyddol, wrth ddeall bod sawl ffactor yn gallu effeithio ar y ffordd mae disgyblion MAT yn ymateb. Wrth edrych ar yr achosiad critigol trwy lygaid y disgybl gellir awgrymu y byddai’r disgybl yn gweld mwy o waith fel cosb yn hytrach na ffordd o ymestyn y disgybl yn academaidd. I’r disgybl roedd cyfle i siarad gyda’i ffrindiau yn ffordd o fwynhau ar ôl cwblhau’r gwaith. Mae edrych trwy ffrâm fel athro yn fy nghaniatáu i ddeall y ffordd y gellir yr un broblem ail-godi mewn gwersi eraill, yn enwedig heb y gefnogaeth gadarn ac estynedig o ran gwahaniaethu yn yr ystafell ddosbarth. Wrth droi’r digwyddiad yn achosiad critigol, ac adfyfyrio ar lenyddiaeth a theorïau amrywiol, mae wedi bod yn bosib ystyried pwysigrwydd addysgeg gadarn a’r camau nesaf o sicrhau bod cefnogaeth lawn yn cael ei roi i bob disgybl yn yr ystafell ddosbarth. Y gobaith yw y byddaf yn gallu defnyddio’r ymchwiliadau a’r wybodaeth yn y traethawd fel ffordd o wella fy addysgeg yn yr ystafell ddosbarth. 
 	Felly, ar ôl adfyfyrio ac ymchwilio o gwmpas y maes disgyblion MAT, gwahaniaethu a’r emosiwn o ddiflastod, mae’n amlwg bod sawl ffactor yn gallu effeithio ar y ffordd mae disgyblion yn ymateb yn yr ystafell ddosbarth. Er o’r achosiad critigol uchod, y dull mwyaf buddiol byddai sicrhau bod gwahaniaethu yn digwydd yn y gwersi er mwyn targedu pob disgybl ar lefel personol. Byddai hyn yn cynnwys sicrhau bod y gwaith o ddiddordeb i’r disgyblion yn enwedig er mwyn sicrhau bod y disgyblion ddim yn diflasu â’r gwaith. Er bod hyn yn her fawr i athrawon, mae’n nod allweddol i gyrraedd er mwyn ateb y pedwar diben ar gyfer y cwricwlwm newydd, a hefyd fel techneg i sicrhau addysgeg gadarn o safon yn yr ystafell ddosbarth.  

Atodiad 1 

ARSYLWI / NODIADAU MAES
(Addaswyd y cwestiynau o Fletcher Wood (2016)
	Dyddiad ac amser, grŵp blwyddyn: Gwers 4 (13:10 – 14:10) Gwers Cerddoriaeth Blwyddyn 7P 

	Manylion y wers: (Cyd-destun a ffocws - / MDPh /pwnc - a yw'n agos at ddechrau'r uned astudio? Dan do/yn yr awyr agored? Ystod gallu? Unrhyw wybodaeth sy'n arbennig o berthnasol).

· Arsylwais wers Cerddoriaeth ym mlwyddyn 7 oedd yn cynnwys cymysgedd o ddisgyblion o ran gallu (tua 25 disgybl)
· Thema y wers oedd dysgu am gwerthoedd nodau cerddoriaeth (gyda’r wers yn parhau o’r wers flaenorol)
· Mae’n bwysig nodi bod y wers hon yn y prynhawn gyda rhai o’r disgyblion wedi blino ac felly roedd cynnal diddordeb rhai o’r disgyblion yn her i’r athrawes 
· 





	Diwylliant yr ystafell ddosbarth
(Pa 'wefr' sydd yn yr ystafell ddosbarth? Sut mae agweddau, tueddiadau, ymddygiadau tuag at ddysgu yn ymddangos ar hyn o bryd?)
· Disgyblion wedi blino gyda problemau canolbwyntio yn datblygu 
· Er hyn, defnyddiodd yr athrawes cerddoriaeth (can poblogaidd ymysg y dosbarth) fel ffordd o denu sylw pawb 
· Mwyafrif yn y dosbarth yn barod i weithio ar y dasg, gyda rhai unigolion yn dangos brwdfrydedd mawr i gwblhau’r gwaith 
· 

	Amcanion
(Beth sy'n digwydd yn yr amgylchedd sy'n cyfleu diben profiadau?  Beth y gellir ei arsylwi o ran y ffordd y mae gweithgareddau gwersi yn berthnasol i'r dibenion hyn?
· Gan fod y disgyblion yn gweithio allan o lyfr gwaith roedd nodau’r wers wedi cael eu hysgrifennu yn y llyfr. Fel canlyniad roedd gan y disgyblion cyfeirnod cyson ar gyfer y dasg. 
· Gan fod y wers yn digwydd ar lefel dosbarth yn hytrach na gwaith annibynnol roedd yr athrawes yn cyfeirio yn gyson at nodau’r wers 
· Roedd pob disgybl i weld yn deall y dasg yn enwedig gan fod yr athrawes wedi defnyddio clipiau fideo i esbonio’r dasgau oedd o dan sylw.  


	Cyfarwyddyd
(Beth y gellir ei arsylwi sy'n helpu dysgwyr i ddeall beth maent yn ei wneud?  Beth yn yr amgylchedd sy'n eu helpu i ddeall sut i gyflawni'n dda)?

· Clipiau fideo o YouTube yn ffordd o gael sylw’r disgyblion 
· Yr athrawes yn modelu yn aml
· Defnydd o’r bwrdd gwyn i arddangos gwerthoedd nodau cerddorol 

	Mynediad a her
(Beth y gellir ei arsylwi yn yr amgylchedd sy'n galluogi dysgwyr i gymryd rhan? Beth y gellir ei arsylwi o ran lefelau her?
· Gwaith yn cael ei wneud ar lefel y dosbarth, pawb yn cwblhau’r un dasg ar yr un pryd 
· Dim gwaith estynedig i herio’r disgyblion oedd wedi gorffen y gwaith cyn gweddill y dosbarth 



	Asesiad
(A ellir arsylwi ar unrhyw beth ynghylch sut y defnyddir gwybodaeth bresennol y myfyriwr?  A ellir arsylwi ar unrhyw beth sy’n ymwneud â datblygu gwybodaeth yn ystod neu ar ôl y profiad)?


· Asesiad cyson trwy cwestiynu ar lafar a hefyd wrth i’r disgyblion llenwi eu llyfryn gwaith 
· Athrawes yn casglu llyfrau gwaith ar ddiwedd y wers er mwyn sicrhau bod y disgyblion i gyd wedi llenwi’r gwaith yn gywir ac wedi deall y dasg 


	Manylion Penodol / Digwyddiadau Critigol
(A oes adegau fydd yn gwneud i chi ystyried agweddau ar ymarfer pan fyddwch yn dod ar eu traws wrth addysgu yn y dyfodol)?

· Gan fod rhai o’r disgyblion yn derbyn gwersi cerdd yn allanol i’r gwersi ysgol roedd un disgybl penodol â dealltwriaeth cadarn o cynnwys oedd yn cael eu cyflwyno yn y wers
· Disgybl yn dangos dealltwriaeth cadarn o’r dasg, wrth ateb cwestiynau yn estynedig ar lafar wrth ddefnyddio enghreifftiau perthnasol a chwblhau’r gwaith ymhell cyn gweddill y dosbarth. 



	



COFNOD ADNABOD DIGWYDDIADAU CRITIGOL

	Manylion sy'n berthnasol i'r cyd-destun ymchwil.

Dyddiad/amser.
Oedran/Cyfnod y grŵp.
Pobl dan sylw.
Gwybodaeth gyd-destunol
o nodiadau maes.

	

· Grŵp dysgu cymysg blwyddyn 7
· Gwers cerddoriaeth – oherwydd cyfyngiadau COVID-19, cafodd y wers ei gynnal mewn dosbarth cyffredin, ddim yn yr ystafell cerdd 
· Arsylwi disgybl oedd yn arddangos tueddiadau Mwy Abl a Thalentog (MAT) wrth gwblhau’r gwaith ac ymateb ar lafar mewn modd aeddfed ac estynedig (wrth ystyried yr ei oedran)









	Beth ddigwyddodd? Dadfeiliad manwl o'r hyn a arsylwyd gennych a pha syniadau ar addysgeg ac ymarfer a ddigwyddodd i chi o ganlyniad, gan edrych tuag at eich ymchwil.
	· Wrth drafod nodau cerddorol, roedd y disgybl yn arddangos gwybodaeth gadarn o’r pwnc, wrth ymateb i bob cwestiwn gyda brwdfrydedd, gyda’r athrawes yn aml yn dibynnu ar y disgybl penodol i ateb dros y dosbarth 
· Ymateb yn estynedig ar lafar ac yn ysgrifenedig, wrth ymateb mewn modd aeddfed iawn wrth ystyried mai ym mlwyddyn 7 oedd y disgybl, wrth ddefnyddio enghreifftiau perthnasol 
· Er bod y disgybl yn cael gwersi cerddorol tu allan i’r wers, roedd ei wybodaeth yn dangos tueddiadau o ddisgyblion MAT oedd angen gwaith estynedig i’w herio
· Er gan fod y dasg penodol yn y wers fod cael ei gwblhau ar lefel y dosbarth roedd yn anodd i’r athrawes i gyflwyno tasg estynedig i’r disgybl, yn enwedig wrth ystyried bod rhaid i’r athrawes rhoi sylw i weddill y dosbarth oedd yn gweld y dasg yn anodd
· Fel canlyniad, roedd y disgybl yn eistedd heb unrhyw waith i wneud, wrth ddangos yr emosiwn o ddiflastod, wrth ddechrau siarad ac amharu gyda gweddill y disgyblion oedd yn ceisio gweud y dasg 
· Er bod yr athrawes wedi sylwi bod y disgybl yn amharu ar weddill y wers, doedd dim tasg ychwanegol wedi cael ei gyflwyno i’r disgybl, ac fel canlyniad daeth y disgybl yn aflonydd 
· Pwysig nodi bod yr aflonyddwch hyn ddim yn ddigwyddiad mawr ac heb amharu yn fawr ar y dosbarth, ond i mi fel arsylwr roedd y diflastod ac aflonyddwch y disgybl yn amlwg gan bod dim gwaith ar gael




















Atodiad 2

ARSYLWI / NODIADAU MAES
(Addaswyd y cwestiynau o Fletcher Wood (2016)
	Dyddiad ac amser, grŵp blwyddyn: Gwers 3 (11:10-12:10) Gwers Dylunio a Thechnoleg (graffeg) Blwyddyn 7P 

	Manylion y wers: (Cyd-destun a ffocws - / MDPh /pwnc - a yw'n agos at ddechrau'r uned astudio? Dan do/yn yr awyr agored? Ystod gallu? Unrhyw wybodaeth sy'n arbennig o berthnasol).
· Arsylwais wers dylunio a technoleg ym mlwyddyn 7 oedd yn cynnwys cymysgedd o ddisgyblion o ran gallu (tua 25 disgybl)
· Thema y wers oedd graffeg gyda’r disgyblion yn edrych ar y dechneg o ‘rendero’ 
· Roedd y wers yn un cyn cinio ac felly roedd lefel canolbwyntio rhai o’r disgyblion yn isel oherwydd hyn gyda lefel sŵn y dosbarth wedi cynyddu ers y wers blaenorol 






	Diwylliant yr ystafell ddosbarth
(Pa 'wefr' sydd yn yr ystafell ddosbarth? Sut mae agweddau, tueddiadau, ymddygiadau tuag at ddysgu yn ymddangos ar hyn o bryd?)
· Gwers cyn cinio gyda lefel sŵn wedi cynyddu fel canlyniad 
· Yr athrawes yn gosod cwestiwn yn syth ar y bwrdd er mwyn cyfeirio sylw y disgyblion at y wers – hyn yn gweithio gyda nifer yn trafod ymysg ei gilydd yr atebion 




	Amcanion
(Beth sy'n digwydd yn yr amgylchedd sy'n cyfleu diben profiadau?  Beth y gellir ei arsylwi o ran y ffordd y mae gweithgareddau gwersi yn berthnasol i'r dibenion hyn?
· Nod y wers oedd cwblhau taflen waith graffeg gyda’r disgyblion yn lliwio ac yn ychwanegu tôn i’r siapau yn seiliedig ar y dechneg newydd o ‘rendro’ 



	Cyfarwyddyd
(Beth y gellir ei arsylwi sy'n helpu dysgwyr i ddeall beth maent yn ei wneud?  Beth yn yr amgylchedd sy'n eu helpu i ddeall sut i gyflawni'n dda)?
· Defnyddio cymysgedd o modelu a clipiau fideo i gyflwyno’r pwnc newydd 
· Yr athrawes yn esbonio camau’r dasg gyda’r gwaith yn ffitio i mewn i’r gwaith oedd wedi cael eu gyflwyno yn y wers flaenorol   



	Mynediad a her
(Beth y gellir ei arsylwi yn yr amgylchedd sy'n galluogi dysgwyr i gymryd rhan? Beth y gellir ei arsylwi o ran lefelau her?
· Gan fy mod wedi arsylwi yr un dosbarth trwy’r bore roedd yn ddiddorol i weld y ffordd oedd disgyblion oedd yn gweld gwaith mathemateg yn heriol yn cwblhau’r tasgau yn y wers hyn yn fwy haws 
· Her ychwanegol yn cael ei gyflwyno ar ddiwedd y wers, gyda’r disgyblion oedd wedi cwblhau y brif dasg yn cael y cyfle i ddatblygu sgiliau critigol o ran y ffordd mae golau yn effeithio tôn siapau 





	Asesiad
(A ellir arsylwi ar unrhyw beth ynghylch sut y defnyddir gwybodaeth bresennol y myfyriwr?  A ellir arsylwi ar unrhyw beth sy’n ymwneud â datblygu gwybodaeth yn ystod neu ar ôl y profiad)?

· Yr athrawes yn stopio y modelu a’r fideo yn gyson er mwyn gwirio dealltwriaeth y disgyblion ac hefyd er mwyn ateb unrhyw cwestiynau oedd yn datblygu ymysg y plant 
· 






	Manylion Penodol / Digwyddiadau Critigol
(A oes adegau fydd yn gwneud i chi ystyried agweddau ar ymarfer pan fyddwch yn dod ar eu traws wrth addysgu yn y dyfodol)?

· Agwedd diddorol o’r wers oedd y ffordd oedd yr athrawes wedi penderfynu dewis ffordd o addysgu wrth ddefnyddio cymysgedd o glipiau fideo ac modelu
· Roedd yr athrawes wedi ystyried effaith amser y dydd, gyda sylw nifer o’r disgyblion ar yr awr ginio oedd yn digwydd nesaf
· Roedd defnyddio clipiau fideo yn hytrach na’r athro yn esbonio’r dechneg, neu darllen y dechneg o’r daflen yn ffordd o sicrhau bod disgyblion yn manteisio o’r dysgu 

	






COFNOD ADNABOD DIGWYDDIADAU CRITIGOL

	Manylion sy'n berthnasol i'r cyd-destun ymchwil.

Dyddiad/amser.
Oedran/Cyfnod y grŵp.
Pobl dan sylw.
Gwybodaeth gyd-destunol
o nodiadau maes.

	

· Grŵp dysgu blwyddyn 7, mewn gwers cyn cinio – fel canlyniad roedd y disgyblion yn dechrau dod yn aflonydd yn y dosbarth 
· Unigolyn dan sylw wedi symud dosbarth dysgu, ac fel canlyniad wedi gwneud y gwaith mewn dosbarth dysgu gwahanol – codi problemau o ran aflonyddwch yn y dosbarth 

	Beth ddigwyddodd? Dadfeiliad manwl o'r hyn a arsylwyd gennych a pha syniadau ar addysgeg ac ymarfer a ddigwyddodd i chi o ganlyniad, gan edrych tuag at eich ymchwil.
	· Roedd un o’r disgyblion yn y dosbarth wedi symud grŵp dysgu ac fel canlyniad wedi cwblhau’r gwaith a’r pwnc mewn dosbarth dysgu arall 
· Er bod hyn ddim yn broblem mawr, roedd yn broblem o ran sicrhau bod y disgybl penodol ddim yn tarfu ar y wers yn enwedig pan oedd y deall y dechneg yn barod 
· Ymatebodd yr athrawes gan defnyddio’r disgybl penodol fel enghraifft i weddill y dosbarth gyda’r athrawes yn gofyn iddo esbonio’r dechneg i weddill y dosbarth 
· Fel canlyniad roedd y disgybl yn cael y cyfle i ddatblygu ei ddealltwriaeth wrth esbonio i ddisgyblion eraill yn y dosbarth 
· Hefyd, roedd cael disgybl yn hytrach na’r athro yn esbonio’r gwaith yn helpu rhai o’r disgyblion i ddeall y gwaith yn well 
· Dealltwriaeth pawb yn gwella, yn enwedig y disgybl oedd wedi symud dosbarth oedd yn cael y cyfle i ail-ymweld â’r pwnc fel ffordd o cadarnhau y wybodaeth oedd yn derbyn.























Atodiad 3

ARSYLWI / NODIADAU MAES
(Addaswyd y cwestiynau o Fletcher Wood (2016)
	Dyddiad ac amser, grŵp blwyddyn: Gwers 2 (10:00-11:10) Gwyddoniaeth Blwyddyn 7P 

	Manylion y wers: (Cyd-destun a ffocws - / MDPh /pwnc - a yw'n agos at ddechrau'r uned astudio? Dan do/yn yr awyr agored? Ystod gallu? Unrhyw wybodaeth sy'n arbennig o berthnasol).

· Arsylwais gwers wyddoniaeth ym mlwyddyn 7 oedd yn cynnwys cymysgedd o ddisgyblion o ran gallu (tua 25 disgybl)
· Thema y wers oedd edrych ar newidyn annibynnol gyda’r disgyblion yn gweithio yn eu gwerslyfrau, wrth weithio ar y ffordd orau i gyflwyno eu canlyniadau o’r arbrawf oedd wedi cael eu gynnal y wers blaenorol 
· O ganlyniad i COVID-19 strwythur dydd yr ysgol wedi newid ac felly roedd blwyddyn 7 yn derbyn 15 munud o egwyl hanner ffordd trwy gwers 2 





	Diwylliant yr ystafell ddosbarth
(Pa 'wefr' sydd yn yr ystafell ddosbarth? Sut mae agweddau, tueddiadau, ymddygiadau tuag at ddysgu yn ymddangos ar hyn o bryd?)
-Am 10:10 roedd blwyddyn 7 i dderbyn amser egwyl ac felly roedd sylw’r disgyblion ddim ar y wers am y 10 munud cyntaf gyda hi’n anodd iawn i’r athro cyflwyno’r dasg 
- er hyn roedd nifer yn awyddus i ganolbwyntio (ar ôl egwyl) yn enwedig gan bod y disgyblion yn defnyddio eu data eu hun ac felly yn awyddus i drosglwyddo’r canlyniadau mewn i dablau a graffiau er mwyn arddangos eu arbrofion 




	Amcanion
(Beth sy'n digwydd yn yr amgylchedd sy'n cyfleu diben profiadau?  Beth y gellir ei arsylwi o ran y ffordd y mae gweithgareddau gwersi yn berthnasol i'r dibenion hyn?
· Nod y wers oedd trosglwyddo data ar gyfer arbrawf cyflymder (o’r wers flaenorol) mewn i dabl byddai’n cael ei ddefnyddio i greu graff 
· Yr athro yn ysgrifennu meini prawf llwyddiant ar gyfer y dasg ar y bwrdd gwyn 


	Cyfarwyddyd
(Beth y gellir ei arsylwi sy'n helpu dysgwyr i ddeall beth maent yn ei wneud?  Beth yn yr amgylchedd sy'n eu helpu i ddeall sut i gyflawni'n dda)?

· Yn gyson yn ystod y wers byddai’r athro yn stopio ac yn gofyn i bawb edrych ar y bwrdd gwyn, gyda’r athro yn disgrifio’r camau i’r disgyblion wrth gofyn i ddisgyblion penodol am eu hymatebion i wirio dealltwriaeth y plant 
· Athro yn gwneud ei orau i gynorthwyo disgyblion penodol er cyfyngiadau COVID-19 


	Mynediad a her
(Beth y gellir ei arsylwi yn yr amgylchedd sy'n galluogi dysgwyr i gymryd rhan? Beth y gellir ei arsylwi o ran lefelau her?

· Gwaith heriol ar gyfer sawl disgybl yn enwedig gan bod y disgyblion yn cael eu gofyn i gynllunio hypothesis eu hun heb help yr athro i ddechrau cyn datblygu un fel dosbarth 
· Ar gyfer y disgyblion oedd angen peth cymorth roedd dechrau brawddegau ar y bwrdd gwyn fel ffordd o gynorthwyo’r disgyblion 
· Gwaith grŵp cyson yn y wers yn caniatáu i’r disgyblion trafod eu syniadau a’u canlyniadau 


	Asesiad
(A ellir arsylwi ar unrhyw beth ynghylch sut y defnyddir gwybodaeth bresennol y myfyriwr?  A ellir arsylwi ar unrhyw beth sy’n ymwneud â datblygu gwybodaeth yn ystod neu ar ôl y profiad)?

· Ar ddechrau’r wers mi aeth yr athro dros gwaith y wers blaenorol fel ffordd o wirio dealltwriaeth y disgyblion i gyd. 
· Roedd gofyn i’r disgyblion i ddisgrifio ac esbonio gwyddonol o wersi blaenorol yn ffordd dda i’r athro ddeall dealltwriaeth y disgyblion a hefyd yn ffordd o atgoffa’r disgyblion ac yn gyfle i’r rhai oedd ddim yn deall y termau i ddatblygu eu dealltwriaeth
· Gan bod prif dasg y wers yn cynnwys gwaith grŵp roedd y disgyblion yn trafod eu dealltwriaeth yn gyson 
· 

	Manylion Penodol / Digwyddiadau Critigol
(A oes adegau fydd yn gwneud i chi ystyried agweddau ar ymarfer pan fyddwch yn dod ar eu traws wrth addysgu yn y dyfodol)?

· Mi ddatblygodd problem o ran y data oedd disgyblion yn defnyddio gyda ambell i ddisgybl wedi bod yn absennol o’r wers blaenorol ac felly heb ddata 
· Fel canlyniad yr athro yn gofyn i’r disgyblion i rannu y data ond un disgybl yn gwrthod rhannu wrth achosi tensiynau yn datblygu ymysg y disgyblion

	












COFNOD ADNABOD DIGWYDDIADAU CRITIGOL

	Manylion sy'n berthnasol i'r cyd-destun ymchwil.

Dyddiad/amser.
Oedran/Cyfnod y grŵp.
Pobl dan sylw.
Gwybodaeth gyd-destunol
o nodiadau maes.

	
· Un disgybl yn gwrthod rhannu data gyda disgybl arall (oedd wedi bod yn absennol o’r wers blaenorol) 
· Y digwyddiad yn digwydd yng nghefn y dosbarth ac fel canlyniad roedd yr athro ddim yn ymwybodol am gyfnod – cyfyngiadau COVID-19 yn rhwystro yr athro rhag mynd yn agos i’r disgyblion 








	Beth ddigwyddodd? Dadfeiliad manwl o'r hyn a arsylwyd gennych a pha syniadau ar addysgeg ac ymarfer a ddigwyddodd i chi o ganlyniad, gan edrych tuag at eich ymchwil.
	· Nod y wers oedd defnyddio’r wybodaeth a chanlyniadau o’r wers flaenorol ac fel canlyniad roedd presenoldeb o’r gwers yna yn allweddol er mwyn cwblhau’r dasg. 
· Roedd un o’r disgyblion yn absennol o’r wers flaenorol ac felly heb canlyniadau a’r gwybodaeth priodol i gwblhau’r tasg o lenwi’r tabl – fel canlyniad gofynnodd yr athro i’r disgybl ar bwys i rannau y canlyniadau – ond roedd y disgybl hyn yn gwrthod 
· Mwy na dim mi wnaeth y digwyddiad hyn amharu ar naws dysgu y dosbarth, yn enwedig gan bod pawb yn barod i weithio ac yn awyddus i gyflwyno eu canlyniadau
· Gellir awgrymu gan fod y gwaith yn un annibynnol gyda pob disgybl yn derbyn canlyniadau gwahano o’r arbrawf oeddent wedi cwblhau ac felly roedd rhannu canlyniadau â disgybl arall yn lleihau ar bwysigrwydd y dasg unigol 
· Mi wnaeth hyn ddatblygu problemau o ran cyd-weithio 

















Atodiad 4 

ARSYLWI / NODIADAU MAES
(Addaswyd y cwestiynau o Fletcher Wood (2016)
	Dyddiad ac amser, grŵp blwyddyn:
29/10/2020 Gwers 1 (9:10 – 10:00) Blwyddyn 7P (grŵp cymysg) Mathemateg

	Manylion y wers: (Cyd-destun a ffocws - / MDPh /pwnc - a yw'n agos at ddechrau'r uned astudio? Dan do/yn yr awyr agored? Ystod gallu? Unrhyw wybodaeth sy'n arbennig o berthnasol).

· Arsylwais wers fathemateg blwyddyn 7 (gwers 50 munud)
· Roedd y grŵp yn gymysg o ran gallu, gyda tua 25 disgybl yn y dosbarth (yn weddol cyfartal o ran bechgyn a merched)
· Thema y wers oedd adolygu siapau ar gyfer prawf wythnos nesaf 
· Gwers cyntaf ar ôl cofrestru gyda rhai disgyblion yn cyrraedd yn hwyr oherwydd hyn
· 


	Diwylliant yr ystafell ddosbarth
(Pa 'wefr' sydd yn yr ystafell ddosbarth? Sut mae agweddau, tueddiadau, ymddygiadau tuag at ddysgu yn ymddangos ar hyn o bryd?)
· Gwers cyntaf ar ôl cofrestru ac felly roedd angen peth perswâd ar y disgyblion i ddechrau gweithio 
· Er ar ôl tasg cychwynnol roedd y disgyblion yn barod i weithio ar y daflen waith ac ymateb yn dda i gwestiynau’r athrawes 




	Amcanion
(Beth sy'n digwydd yn yr amgylchedd sy'n cyfleu diben profiadau?  Beth y gellir ei arsylwi o ran y ffordd y mae gweithgareddau gwersi yn berthnasol i'r dibenion hyn?

· Nod y wers yn cael ei gyflwyno ar lafar i’r disgyblion oherwydd problemau technolegol gyda’r bwrdd gwyn rhyngweithiol 
· Gwers adolygu ac felly dim gwybodaeth newydd yn cael ei gyflwyno i’r disgyblion – disgyblion i gyd yn ymateb yn dda i’r dasg ac yn ymddangos eu bod yn deall beth i wneud gyda’r disgyblion i gyd yn cwblhau’r dasg o fewn yr amser priodol 
· Prif dasg y wers oedd cysylltu termau gyda’r disgrifiad a’r siâp cywir (gweler atodiad) 
· 



	Cyfarwyddyd
(Beth y gellir ei arsylwi sy'n helpu dysgwyr i ddeall beth maent yn ei wneud?  Beth yn yr amgylchedd sy'n eu helpu i ddeall sut i gyflawni'n dda)?

· Nodau ac amcanion y dasg yn cael eu hailadrodd yn gyson er mwyn sicrhau bod pob disgybl yn deall yn iawn 
· Er hyn, roedd yr athrawes wedi gorfod esbonio’r dasg mwy nag unwaith ar gyfer un disgybl ag ADY gyda’r athrawes yn rhoi lot o sylw i’r disgybl yn ystod y wers – er cafodd y dasg ei gwblhau o fewn yr amser penodedig
· Pawb yn edrych fel eu bod yn deall y tasgau oedd wedi cael i’w gosod yn y wers  


	Mynediad a her
(Beth y gellir ei arsylwi yn yr amgylchedd sy'n galluogi dysgwyr i gymryd rhan? Beth y gellir ei arsylwi o ran lefelau her?

· Y dasg yn un heriol ar gyfer nifer yn enwedig gan fod y disgyblion yn gorfod dibynnu ar eu gwybodaeth o wersi blaenorol (roedd yr athrawes yn awyddus i asesu gwybodaeth y disgyblion heb nodiadau cyn y brawf dydd llun) 
· Gwaith y wers yn cael ei gysylltu gyda gwaith gweddill y tymor a’r gwaith byddai’n troi i fyny yn y prawf gyda’r disgyblion oedd wedi cwblhau’r dasg yn gyflym yn cael cyfle i edrych yn ôl dros y gwaith a gwneud cysylltiadau â gwaith blaenorol 
· Er cyfyngiadau COVID-19, roedd yn bosib i’r disgyblion gweithio gyda’i gilydd mewn parau heb symud o’r ddesg. Fel canlyniad roedd yn bosib i ddisgyblion ddysgu a deall wrth ei gilydd a chyd-ddysgu y wybodaeth gyda’i gilydd – cyfle i ddisgyblion gweithio gyda’i gilydd a dysgu wrth eu gilydd. 


	Asesiad
(A ellir arsylwi ar unrhyw beth ynghylch sut y defnyddir gwybodaeth bresennol y myfyriwr?  A ellir arsylwi ar unrhyw beth sy’n ymwneud â datblygu gwybodaeth yn ystod neu ar ôl y profiad)?

· Profi dealltwriaeth y disgyblion trwy gofyn cwestiynau cyflym wrth i’r disgyblion adael y dosbarth 
· Y dasg yn cael ei wirio ar lefel dosbarth – yr athrawes yn dueddol o ddewis disgyblion mwy tawel neu’r rhai oedd heb llaw i fyny er mwyn sicrhau bod pawb yn deall 
· Oherwydd cyfyngiadau COVID-19 roedd yn amhosib i’r athrawes crwydro o amgylch y dosbarth i wirio dealltwriaeth y disgyblion ac felly roedd hi’n ddibynnol ar ymateb y plant ar lafar 
· Asesiad ar y cyd yn digwydd yn enwedig wrth i’r ddisgyblion ddatrys problemau mewn parau . 

	Manylion Penodol / Digwyddiadau Critigol
(A oes adegau fydd yn gwneud i chi ystyried agweddau ar ymarfer pan fyddwch yn dod ar eu traws wrth addysgu yn y dyfodol)?

· Gan fod yr athrawes yn gorfod esbonio’r dasg mwy nag unwaith i’r disgybl ADY roedd sylw a diddordeb gweddill y disgyblion yn crwydro yn enwedig rhai oedd wedi cwblhau’r dasg/ yn deall y dasg yn dda 
· Gan fod sylw yr athrawes ar ddisgybl penodol, roedd rhai yn dueddol o stopio gweithio a siarad gyda’i gyd-ddisgyblion er roedd nifer parhau gyda’r dasg wrth siarad
· Er hyn, roedd gwaith grŵp/ parau cyson yn sicrhau bod y disgyblion yn parhau i weithio tra bod y disgyblion yn siarad

	· Gwers blwyddyn 7 mathemateg gyda tua 25 disgybl â gallu cymysg 
· Arsylwais disgybl ag ADY (er bod dim cynorthwyydd dysgu yn bresennol yn y dosbarth) ac felly roedd sylw’r athrawes yn tueddol o ganolbwynti ar un disgybl yn hytrach na gweddill y dosbarth 







	Beth ddigwyddodd? Dadfeiliad manwl o'r hyn a arsylwyd gennych a pha syniadau ar addysgeg ac ymarfer a ddigwyddodd i chi o ganlyniad, gan edrych tuag at eich ymchwil.
	· Ar ôl i’r athrawes gyflwyno’r brif dasg a sicrhau bod dim cwestiynau gan y dosbarth, sylweddolodd yr athrawes bod un disgybl yn edrych mewn penbleth o ran beth oedd angen gwneud a sut i gwblhau’r dasg 
· Fel canlyniad roedd yn rhaid i’r athrawes ail-esbonio’r dasg a dangos un enghraifft i’r disgybl 
· Gan fod angen torri’r disgrifiadau a’r termau allan cyn eu cludo yn y trefn cywir yn y llyfr mathemateg efallai bod hyn wedi achosi i’r disgybl i ddim deall y dasg yn llawn gan fod cymaint o gyfarwyddiadau i ddilyn
· Yn ogystal oherwydd problemau technoleg yn y bore, nid oedd yn bosib defnyddio’r bwrdd gwyn rhyngweithiol ac felly doedd dim cyfarwyddiadau clir i ddilyn ar gyfer y disgybl ADY – felly roedd y disgybl yn dueddol o gwestiynu pob cam ac yn gwirio hyn gyda’r athrawes cyn parhau gyda’r dasg 
· Gan fod sylw yr athrawes ar un disgybl roedd gweddill y dosbarth yn dechrau siarad a bod yn fwy aflonydd (er bod mwyafrif yn parhau gyda’r dasg wrth siarad) 
· Unigolion penodol yn dueddol o chwarae o gwmpas gyda’r offer diheintio yn ystod y dasg, yn bennaf mi wnaeth hyn ddigwydd ar ôl i’r disgyblion cwblhau’r dasg 
· Roedd yn aneglur os oedd tasg ychwanegol gan y disgyblion hyn gan fod sylw yr athrawes ar un disgybl ond roedd asesu’r athrawes ar ddiwedd y wers trwy cwestiynau cyflym yn dangos bod gan y mwyafrif dealltwriaeth cadarn o’r gwaith ar gyfer y prawf

